นายกรัฐมนตรี เปิดเผย 1 พฤษภาคมนี้ เตรียมเปิดลงทะเบียนแอปพลิเคชัน"หมอพร้อม" สำหรับผู้ที่ประสงค์ฉีดวัคซีนโควิด-19
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการเข้าถึงวัคซีนโควิด-19 ภายใต้แอพพลิเคชั่นหมอพร้อม ของกระทรวงสาธารณสุขว่าจะเริ่มเปิดให้ลงทะเบียนในวันที่ 1 พฤษภาคมนี้ เนื่องจากต้องมีการเตรียมการเพื่อให้เข้าถึงประชาชนทั้งประเทศโดยเร็ว เพราะจะได้ดูตัวเลขว่าประชาชนมีความพร้อมเข้าถึงวัคซีนในจำนวนเท่าใด ซึ่งขณะนี้ไทยนำวัคซีนเข้ามามากกว่า 2 ล้านโดสแล้ว ซึ่งในส่วนของวัคซีนที่จะเข้ามาในประเทศไทยได้มีการประมาณการเอาไว้ ว่าวันที่ 24 เมษายนนี้ วัคซีนซิโนแว็กซ์จะเข้ามาอีก 500,000 โดส //พฤษภาคมวัคซีนซิโนแว็กซ์เข้ามา 1,000,000 โดส แต่ต้องรอ นโยบายที่ชัดเจนของรัฐบาลจีนก่อน ส่วนวัคซีนแอสตร้าเซเนก้า ที่ผลิตในไทยจะทยอยส่ง4-6 ล้านโดสและเพิ่มจำนวนในเดือนกรกฎาคมจนถึงสิ้นปี จำนวน 61 ล้านโดส และหากบวกกับวัคซีนทางเลือกที่จะหาเข้ามาเพิ่มเติมก็เชื่อมั่นว่าจะเพียงพอ ขณะเดียวกันสถาบันวัคซีนจะเจรจากับวัคซีนของไฟเซอร์ และมีความเป็นไปได้ว่าจะส่งให้ไทยได้ในเดือนกรกฎาคมจนถึงสิ้นปี จำนวน 5-10 ล้านโดส แต่อยู่ระหว่างการพิจารณาใบเสนอราคาและเงื่อนไขของการนำเข้า โดยยืนยันรัฐบาลไม่นิ่งนอนใจในการนำเข้าวัคซีนส่วนแผนการจัดหายาฟาวิพิราเวียร์ ที่วันนี้หลายคนเข้าใจว่าประเทศไทยขาดแคลนแต่รัฐบาลได้เตรียมจัดการสำรองเอาไว้แล้ว โดยในเดือนเมษายนและพฤษภาคมจะจัดหาเพิ่มเติมอีก 2ล้านเม็ด และพฤษภาคม-มิถุนายน อีก 1 ล้านเม็ด และมิถุนายน- กรกฎาคม อีก 500,000 เม็ด เพื่อให้ครบ 3,500,000 เม็ด ซึ่งวันนี้ยืนยันว่าเพียงพอในขั้นต้นสำหรับการรักษา ซึ่งจะต้องประเมินสถานการณ์รายวัน และเตรียมพร้อมเสมอ